RESOLUCIÓN do 29 de setembro de 2010, da Dirección Xeral de Patrimonio Cultural, pola que se delega nos xefes territoriais da Consellería de Cultura e Turismo o exercicio de determinadas competencias.
CONSELLERÍA DE CULTURA E TURISMO — III. OUTRAS DISPOSICIÓNS — 08/10/2010

A Dirección Xeral de Patrimonio Cultural desenvolve un gran volume da actividade administrativa orixinada nas competencias que a normativa lle atribúe.
Co fin de evitar unha concentración excesiva do traballo e lograr unha maior axilidade administrativa que redunde en beneficio tanto da Administración como dos administrados, faise conveniente que, dentro do respecto aos principios informadores da actuación administrativa e con suxeición á normativa legal vixente, se deleguen nos xefes territoriais da Consellería de Cultura e Turismo determinadas competencias.
Estas competencias aparecen reflectidas, entre outros, no artigo 6 do Decreto 337/2009, do 11 de xuño, polo que se desenvolve a estrutura orgánica da Consellería de Cultura e Turismo, modificado polo Decreto 110/2010, do 1 de xullo; nos artigos 32, 37, 41, 43, 44, 47, 48, 52, 54, 56, 57, 58 e 61 da Lei 8/1995, do 30 de outubro, do patrimonio cultural de Galicia, e nos artigos 1.1º a), 1.2º e 3.1º do Decreto 199/1997, do 10 de xullo, polo que se regula a actividade arqueolóxica na Comunidade Autónoma de Galicia.
Na súa virtude, facendo uso das atribucións que me confire o artigo 13 da Lei 30/1992, do 26 de novembro, de réxime xurídico das administracións públicas e do procedemento administrativo común, dispoño delegar nos xefes territoriais da Consellería de Cultura e Turismo o exercicio das seguintes competencias:
1. Autorizar os proxectos de obras e intervencións que afecten os bens incluídos no inventario xeral do patrimonio cultural de Galicia, sometidos ao informe das comisións territoriais do patrimonio histórico galego, de conformidade co artigo 2 a) do Decreto 39/2007, do 8 de marzo, polo que se regula a composición e funcionamento das comisións territoriais do patrimonio histórico galego, modificado polo Decreto 103/2010, do 17 de xuño, así como aqueloutros relativos a obras de entidade menor que afecten os ditos bens e os seus ámbitos de protección.
2. A autorización e informe que afecte conxuntos históricos declarados de interese cultural que teñan aprobado un plan especial de protección, cando este estableza expresamente a necesidade de obter a autorización ou informe favorable do órgano autonómico competente en materia de patrimonio cultural.
3. Autorizar as actuacións arqueolóxicas preventivas (controis, prospeccións e sondaxes) derivadas dos proxectos de obra ou plans que afecten o patrimonio cultural e o seu contorno que sexan necesarias polos informes e autorizacións do departamento territorial, segundo as competencias delegadas nesta resolución, e así mesmo as que determinen as figuras de planeamento especial aprobadas nos conxuntos históricos.
4. Adoptar, en caso de urxencia, as medidas cautelares necesarias para salvagardar os bens do patrimonio cultural de Galicia que se visen ameazados.
A Dirección Xeral do Patrimonio Cultural establecerá instrucións para a correcta coordinación do exercicio destas competencias.
A Dirección Xeral de Patrimonio Cultural poderá avocar para si en calquera momento o exercicio das competencias delegadas nesta resolución, de acordo co establecido no artigo 14 da citada Lei 30/1992.
As resolucións administrativas que se adopten facendo uso das delegacións contidas nesta resolución farán constar expresamente esta circunstancia e consideraranse ditadas pola autoridade que as concedeu.
Santiago de Compostela, 29 de setembro de 2010.
José Manuel Rey Pichel
Director xeral de Patrimonio Cultural